Hy verdien 'n Oscar | George Herald
Hy verdien 'n Oscar
Thursday, 27 February 2014, 06:30
'Pa se seun' is adjudant-offisier Kallie Heyns se noemnaam vir sy vierpotige kollega, Oscar, die enigste bloed-en-semen-hond in die Suid-Kaap.
GEORGE NUUS - As dit nie was vir die bekwaamheid en vermoë van 'n spesialis polisiehond nie, sou die polisie seker nooit die bebloede mes waarmee 'n ma van drie verlede Woensdagoggend in George-Suid aangeval is, gevind het nie.
Oscar, 'n op en wakker skaaphond, het dieselfde dag nog die mes kilometers ver van die toneel in lang gras in 'n oop veld langs PW Botha Boulevard gevind. Die mes is reeds vir forensiese toetse na die polisie se laboratorium gestuur vir toetse om vas te stel of die bloed daarop dié van Fredeline Stellenberg (38) is. Sy is 23 keer gesteek en het die grusame aanval oorleef. (Lees volledige berig hieroor langsaan.)
Oscar is in 2007 aan die Outeniqua K9-honde-eenheid geskenk en is die enigste bloed-en-semen-hond in die Suid-Kaap. Hy en sy hanteerder, adjudant-offisier Kallie Heyns, het in hul sewe jaar saam reeds verskeie suksesse behaal in ondersoeke na moorde en verkragtings.
Heyns is al vir 25 jaar in diens van die polisie, waarvan hy 19 jaar verbonde is aan die honde-eenheid.
As jy vir Heyns vra oor Oscar en die werk wat hy doen, kan hy byna uit sy nate bars van trots. Die twee het 'n besonderse hegte verhouding en wedersydse liefde vir mekaar. "Hy is regtig great. Ons het destyds mekaar gekies en onmiddellik gekliek," vertel Heyns.
Nie eers die feit dat epilepsie verlede jaar by Oscar gediagnoseer is, plaas 'n demper op sy gretigheid, entoesiasme en dryfkrag waarmee hy sy werk doen nie. Hy is tans op behandeling en reageer baie goed op die medikasie.
Heyns en Oscar het in 2007 vir ses maande intensiewe opleiding aan die hondeskool in Pretoria ontvang en Oscar word steeds vier keer per jaar in Kaapstad geëvalueer waarna 'n werksertifikaat vir hom uitgereik word.
Supt. Caryn Kritzinger, bevelvoerder van die honde-eenheid, was verlede week een van die eerstes om op die George Herald se Facebook-blad te spog oor Oscar se goeie vonds en om Heyns en Oscar geluk te wens met hul goeie werk.
* Thanks to the skill and ability of a specialist police dog, Oscar, the bloody knife that was used in an attack against a mother of three in George South last Wednesday morning was found the same day - kilometres from the scene in an open field next to PW Botha Boulevard. Oscar is the only blood and semen dog in the Southern Cape. He was donated to the George Police by the Outeniqua K9 Dog Unit in 2007.